Document ID: 31985L0490

A Bizottság negyedik irányelve
(1985. október 11.)
a kozmetikai termékek összetételének ellenőrzéséhez szükséges vizsgálati módszerekre vonatkozó tagállami jogszabályok közelítéséről
(85/490/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 85/391/EGK irányelvvel [1] módosított, a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre [2] és különösen annak 8. cikke (1) bekezdésére,
mivel a 76/768/EGK irányelv előírja a kozmetikai termékek hivatalos vizsgálatát azzal a céllal, hogy biztosítsa a kozmetikai termékek összetételére vonatkozó közösségi rendelkezések alapján előírt feltételek teljesülését;
mivel minden szükséges vizsgálati módszert a lehető leggyorsabban meg kell határozni; mivel e cél elérése érdekében három lépés már megvalósult bizonyos módszereknek a Bizottság 80/1335/EGK [3], 82/434/EGK [4] és 83/514/EGK [5] irányelvében történt meghatározásával, a negyedik lépés további módszerek meghatározásából áll, amelyek az 1-glicerin-(4-amino)-benzoát azonosítására és mennyiségi meghatározására, a Klór-butanol mennyiségi meghatározására, a kinin azonosítására és mennyiségi meghatározására, a szervetlen szulfitok és hidrogénszulfitok azonosítására és mennyiségi meghatározására, az alkáli fémek klorátjainak azonosítására és mennyiségi meghatározására, valamint a nátrium-jodát azonosítására és mennyiségi meghatározására vonatkoznak;
mivel az ezen irányelv által meghatározott intézkedések összhangban vannak a 76/768/EGK irányelvnek a műszaki fejlődéshez való hozzáigazításával bizottság véleményével,
ELFOGADTA EZT AZ IRÁNYELVET:
1. cikk
A tagállamok megtesznek minden szükséges intézkedést annak biztosítására, hogy a kozmetikai termékek hivatalos vizsgálata során:
- az 1-glicerin-(4-amino)-benzoát azonosítása és mennyiségi meghatározása,
- a Klór-butanol mennyiségi meghatározása,
- a kinin azonosítása és mennyiségi meghatározása,
- a szervetlen szulfitok és hidrogénszulfitok azonosítása és mennyiségi meghatározása,
- az alkáli fémek klorátjainak azonosítása és mennyiségi meghatározása, valamint
- a nátrium-jodát azonosítása és mennyiségi meghatározása
a mellékletben leírt módszereknek megfelelően történjék.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1986. december 31-ig megfeleljenek.
Erről haladéktalanul tájékoztatják a Bizottságot.
3. cikk
Ennek az irányelvnek a tagállamok a címzettjei.
Kelt Brüsszelben, 1985. október 11-én.

Labels: 1
15
16